Maak jou klaar om jou God te ontmoet - Suider Kruis
Home » Maak jou klaar om jou God te ontmoet
Posted on 6 Desember 2020 21 Augustus 2021 by Pastoor Nico Visagie
"Hy wat die berge formeer en die wind skep en aan die mens sy gedagte bekend maak, HERE, God van die leërskare, is sy Naam!" (Amos 4:13)
Die afgelope week kry ek gereeld hierdie boodskap met my oggend Godsdiens. Ek het al so baie hieroor geskryf dat ek gewonder het of ek dit weer moet doen, maar die HERE het aangehou om vir my hierdie boodskap te gee… Prys Sy Naam!
Dis nou 'n jaar vandat die COVID-19 pandemie vir die eerste keer in China ontdek was. Gedurende hierdie jaar het dinge vir baie van ons verander op 'n skaal wat ons nie eers van kon droom nie. Ons is in ons huise toegesluit. Baie het hulle werk verloor. Nog meer sit in 'n finansiële krisis. Kinders se skool program is omvergewerp. Intussen was die wêreld deur natuurlike rampe gesit op 'n skaal soos wat nog nooit voorheen gesien was nie; ook hier in Suid Afrika! In November maand alleen was daar vyf aangetekende gevalle van tornado's hier in ons eie land!
Maar so verskriklik soos al hierdie goed is, het ons as Kinders van die HERE een ding geleer en dit is om geheel en al op die HERE te vertrou! Ek het ook! Deesdae doen ek niks sonder ek eers met Jesus daaroor gepraat het nie en Jesus vir my gesê het dat dit reg is nie! Jesus wil deel van jou lewe wees, liewe leser. Hy wil nie daardie persoon wees na wie jy toe hardloop in die oggend of die aand voor jy gaan slaap nie. Hy wil in jou lewe wees; deel van jou lewe in elke opsig! Prys Sy Naam! Gee vir Hom daardie geleentheid en jy sal sien hoe vooruitstrewend jy gaan wees ten spyte van al die rampe!
Verstaan ook, liewe leser dat ons tyd om is… God die Vader het in hierdie afgelope jaar alles in Sy vermoë gedoen om ons na Hom toe te laat terugkeer. Al hierdie plae, die peste en die teenspoed was toegelaat om te gebeur sodat ons gehoor moet gee… Hy het die reën teruggehou, Hy het allerhande plae gestuur, Hy het die pes gestuur, Hy het hierdie land omgedolwe soos wat Hy Sodom en Gemorra omgekeer het, maar nog steeds wou Suid Afrika hom nie bekeer nie…
Nou bly daar net een ding oor om te doen en daarom sê die HERE die God van die leërskare, die formeerder van die berge en die wind: MAAK JOU KLAAR OM JOU GOD TE ONTMOET!